यह जीत हमारे लिए अहम है : गिलक्रिस्ट  
किंग्स इलेवन पंजाब के कप्तान गिलक्रिस्ट ने बैंगलौर को हराने के बाद कहा कि यह जीत टीम के लिए काफी अहम है, क्योंकि इससे उनका रन रेट सुधर गया है।
किंग्स इलेवन पंजाब के कप्तान एडम गिलक्रिस्ट ने यहां रॉयल चैलेंजर्स बैंगलौर को 111 रन से हराने के बाद कहा कि यह जीत टीम के लिए काफी अहम है, क्योंकि इससे उनका रन रेट सुधर गया है।  गिलक्रिस्ट की 55 गेंद में 106 रन और शान मार्श की 49 गेंद में नाबाद 79 रन की आक्रामक पारी से पंजाब ने दो विकेट पर 232 रन का विशाल स्कोर खड़ा किया, जिसके जवाब में बैगलौर की टीम 17 ओवर में 121 रन पर सिमट गई। इस जीत से किंग्स इलेवन पंजाब का रन रेट माइनस 0.183 से सुधर कर प्लस 0.273 हो गया।  मैन ऑफ द मैच गिलक्रिस्ट ने कहा, यह जीत हमारे लिए काफी अहम है, क्योंकि इससे हमारा रन रेट सुधरेगा और प्ले ऑफ की दौड़ में हमें इसकी जरूरत पड़ सकती है, लेकिन हमें अगला मैच जीतना होगा। हमने इस मैच में रन रेट में सुधार कर आधी बाधा पार कर ली है। अपनी विस्फोटक पारी के बारे में उन्होंने कहा, सच कहूं तो यह थोड़ी हैरानी भरी थी। लेकिन आपको खुद पर विश्वास करना जरूरी होता है। ट्वेंटी-20 रोमांचक खेल है। इस ऑस्ट्रेलियाई ने कहा, आज पिच बल्लेबाजी के मुफीद थी, हमें लगा कि यह छोटा मैदान है और हम शुरू में धीमे ओवरों की भरपायी कर लेंगे।